Tante Ulrikkes vei (Oslo)

Tante Ulrikkes vei (1–81B, 2–58) er en vei på Fossum i bydel Stovner i Oslo. Den går som blindvei sørvestover fra Fossumveien (nærmest som en fortsettelse av Karl Fossums vei) og ender i en snuplass og et parkeringsanlegg. Derfra er det forbindelse via gangveier (eller veier med kjørebegrensninger) til boliger, naboveier og idrettsanlegg, og til Rommen, som ligger på vestsiden. De fleste husene med adresse Tante Ulrikkes vei ligger langs en slik vei. Fossum aktivitetshusJf. Stovnerungdom.no  er i nr. 1, ved snuplassen.

Tante Ulrikke, som har gitt navn til veien, er tittelfiguren i Gunnar Heibergs satiriske skuespilldebut fra 1884.Personene i Gunnar Heibergs skuespill Tante Ulrikke utgitt 1884 Veinavnet ble vedtatt i 1968.

Tante Ulrikkes vei er også tittelen på en roman fra 2017 skrevet av Zeshan Shakar.Gyldendals presentasjonsside av Tante Ulrikkes vei Boka handler om to unge gutter i drabantby-Oslo som vokser opp som norskfødte barn av første generasjons innvandrere. Begge bor i Tante Ulrikkes vei, i samme blokk i det området som er en del av «blokk-Stovner» i motsetning til «hus-Stovner». Romanen består av ungguttenes ærlige beskrivelser av sin egen hverdag og oppvekst, formet som personlige rapporter de regelmessig sender inn til en levekårsundersøkelse blant innvandrerungdommer som strekker seg fra 2001 til 2006. Mens den skoleflinke og ressurssterke Mo (egentlig Mohammed) svarer i velformulerte e-poster, benytter Jamal, som vokser opp med en deprimert alenemor og gjør det dårlig på skolen, lydopptak og muntlig «kebabnorsk». Shakar fikk Tarjei Vesaas' debutantpris for boka.

Referanser

Kilder


Eksterne lenker


Kategori:Veier i Oslo
Kategori:Veier i bydel Stovner
Kategori:Veier i Oslo oppkalt etter kvinner